Nariadenie Komisie (EHS) č. 226/89
z 26. januára 1989
o postupe určenia obsahu mäsa vo výrobkoch spadajúcich pod kódy KN 16024911, 16024913, 16024915, 16024919, 16024930 a 16024950
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [1], naposledy zmenené a doplnené nariadením (EHS) č. 28/89 [2] a najmä na jeho článok 9,
keďže, aby bolo zabezpečené jednotné uplatňovanie kombinovanej nomenklatúry, je potrebné prijať opatrenia týkajúce sa zatriedenia pripraveného alebo konzervovaného mäsa alebo drobov z domácich svíň obsahujúcich mäso, alebo droby každého druhu vrátane tukov akéhokoľvek druhu alebo pôvodu;
keďže v súlade s ustanoveniami číselných znakov KN 16024911, 16024913, 16024915, 16024919, 16024930 a 16024950 sa má pripravené alebo konzervované mäso obsahujúce mäso alebo droby, každého druhu vrátane tukov akéhokoľvek druhu alebo pôvodu zatriediť podľa percenta hmotnosti týchto prísad;
keďže je potrebné definovať postup stanovenia percenta hmotnosti mäsa alebo drobov každého druhu vrátane tukov akéhokoľvek druhu alebo pôvodu; keďže skúsenosti ukázali, že postup stanovený v prílohe poskytuje najlepšiu záruku;
keďže nadobudnutie účinnosti tohto nariadenia vyžaduje zrušenie nariadenia Komisie (EHS) č. 3530/83 z 12. decembra 1983 o postupe stanovenia obsahu mäsa vo výrobkoch spadajúcich pod podpoložku 16.02 B III písm. c) 2 písm. aa), bb) a cc) Spoločného colného sadzobníka [3];
keďže opatrenia ustanovené v tomto nariadení sú v súlade so stanoviskom Výboru pre nomenklatúru,
PRIJALA TOTO NARIADENIE:
Článok 1
Percento hmotnosti mäsa alebo drobov každého druhu vrátane tukov akéhokoľvek druhu alebo pôvodu v pripravenom alebo konzervovanom mäsa alebo v droboch, spadajúceho pod kódy KN 16024911, 16024913, 16024915, 16024919, 16024930 a 16024950 sa stanovuje v súlade s postupom opísaným v prílohe.
Článok 2
Nariadenie (EHS) č. 3530/83 sa týmto zrušuje.
Článok 3
Toto nariadenie nadobúda účinnosť dvadsiaty prvý deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. januára 1989